SL Uradni list Evropske unije L 153/28

IZVEDBENI SKLEP KOMISIJE (EU) 2017/1013

z dne 30. marca 2017

o oblikovanju standardnega obrazca za poročanje iz člena 17 Uredbe (ES) št. 561/2006 Evropskega parlamenta in Sveta

(notificirano pod dokumentarno številko C(2017) 1927)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 561/2006 Evropskega parlamenta in Sveta z dne 15. marca 2006 o usklajevanju določene socialne zakonodaje v zvezi s cestnim prometom in spremembi uredb Sveta (EGS) št. 3821/85 in (ES) št. 2135/98 ter razveljavitvi Uredbe Sveta (EGS) št. 3820/85 (1) in zlasti člena 25(2) Uredbe,

ob upoštevanju mnenja odbora za cestni promet, ustanovljenega na podlagi člena 42(1) Uredbe (EU) št. 165/2014 Evropskega parlamenta in Sveta z dne 4. februarja 2014 o tahografih v cestnem prometu, razveljavitvi Uredbe Sveta (EGS) št. 3821/85 o tahografu (nadzorni napravi) v cestnem prometu in spremembi Uredbe (ES) št. 561/2006 Evropskega parlamenta in Sveta o usklajevanju določene socialne zakonodaje v zvezi s cestnim prometom (2),

ob upoštevanju naslednjega:

(1) Standardni obrazec iz člena 17(1) Uredbe (ES) št. 561/2006 bi bilo treba uporabljati kot sredstvo, s katerim države članice vsaki dve leti Komisiji sporočajo potrebne podatke za pripravo poročila o izvajanju navedene uredbe, Uredbe (EU) št. 165/2014 ter o razvoju na področjih, ki jih zajemajo navedeni akti.

(2) Standardni obrazec, določen z Odločbo Komisije 2009/810/EC (3), bi bilo treba razveljaviti ter sprejeti nov sklep, da bi se med drugim upošteval razvoj dogodkov v Uniji, kot je pristop Hrvaške, ter nova pravila o času vožnje in časih počitka, ki so nastala po sprejemu navedene odločbe.

(3) Zahteve glede poročanja, vzpostavljene z Uredbo (ES) št. 561/2006 in Direktivo 2006/22/ES Evropskega parlamenta in Sveta (4), ki določa minimalne pogoje za njeno izvajanje, vsebujejo predvsem informacije o nacionalnih odstopanjih, ki so jih odobrile države članice v skladu s členom 13(1) Uredbe (ES) št. 561/2006, in natančnejše podatke o preverjanjih vozil.

(4) Direktiva 2002/15/ES Evropskega parlamenta in Sveta (5) dopolnjuje določbe o času vožnje, odmorih in časih počitka iz Uredbe (ES) št. 561/2006.

(5) V skladu s členom 13(1) Direktive 2002/15/ES morajo države članice poročilo o izvajanju navedene direktive sestaviti vsaki dve leti. To dvoletno obdobje sovpada z obdobjem iz člena 17(1) Uredbe (ES) št. 561/2006. Zato je primerno, da se zaradi poenostavitve upravnih postopkov in učinkovitega spremljanja učinka pravil Unije na tem področju oblikujejo določbe za vključitev tega podatka v standardni obrazec –

SPREJELA NASLEDNJI SKLEP:

Člen 1

Standardni obrazec iz člena 17(1) Uredbe (ES) št. 561/2006 se sestavi v skladu z vzorcem iz priloge k temu sklepu.

Člen 2

1. Odločba 2009/810/ES se razveljavi.

2. Sklici na razveljavljeno odločbo se razumejo kot sklici na ta sklep.

Člen 3

Ta sklep je naslovljen na države članice.

V Bruslju, 30. marca 2017 Za Komisijo Violeta BULC Članica Komisije

(1) UL L 102, 11.4.2006, str. 1.

(2) UL L 60, 28.2.2014, str. 1.

(3) Odločba Komisije 2009/810/ES z dne 22. septembra 2008 o oblikovanju standardnega obrazca za poročanje iz člena 17 Uredbe (ES) št. 561/2006 Evropskega parlamenta in Sveta (UL L 289, 5.11.2009, str. 9).

(4) Direktiva 2006/22/ES Evropskega parlamenta in Sveta z dne 15. marca 2006 o minimalnih pogojih za izvajanje uredb Sveta (EGS) št. 3820/85 in (EGS) št. 3821/85 o socialni zakonodaji v zvezi z dejavnostmi v cestnem prometu in razveljavitvi Direktive Sveta 88/599/EGS (UL L 102, 11.4.2006, str. 35).

(5) Direktiva 2002/15/ES Evropskega parlamenta in Sveta z dne 11. marca 2002 o urejanju delovnega časa oseb, ki opravljajo spremljevalne dejavnosti v cestnem prometu (UL L 80, 23.3.2002, str. 35).